title: 2019 m. kovo 13 d. Komisijos sprendimas (ES) 2019/418, kuriuo iš dalies keičiami sprendimai (ES) 2017/1214, (ES) 2017/1215, (ES) 2017/1216, (ES) 2017/1217, (ES) 2017/1218 ir (ES) 2017/1219 (pranešta dokumentu Nr. C(2019) 1851) (Tekstas svarbus EEE.)

text:
15.3.2019

                  LT

                  Europos Sąjungos oficialusis leidinys

                  L 73/188

         KOMISIJOS SPRENDIMAS (ES) 2019/418
         2019 m. kovo 13 d.
         kuriuo iš dalies keičiami sprendimai (ES) 2017/1214, (ES) 2017/1215, (ES) 2017/1216, (ES) 2017/1217, (ES) 2017/1218 ir (ES) 2017/1219

               (pranešta dokumentu Nr. C(2019) 1851)

         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
         pasikonsultavusi su Europos Sąjungos ekologinio ženklinimo valdyba,
         kadangi:

                     (1)

                     pagal Reglamentą (EB) Nr. 66/2010 ES ekologinis ženklas gali būti suteikiamas produktams, kurie per visą gyvavimo ciklą daro mažesnį poveikį aplinkai. Konkretūs ES ekologinio ženklo kriterijai turi būti nustatomi kiekvienai produktų grupei;

                     (2)

                     Komisijos sprendimuose (ES) 2017/1214 (2), (ES) 2017/1215 (3), (ES) 2017/1216 (4), (ES) 2017/1217 (5), (ES) 2017/1218 (6) ir (ES) 2017/1219 (7) nustatyti atitinkamai rankomis plaunamų indų plovikliams, pramoninėse ir įstaigų indaplovėse naudojamiems plovikliams, indaplovėse naudojamiems plovikliams, kietųjų paviršių valymo produktams, skalbinių plovikliams ir pramonėje bei įstaigose naudojamiems skalbinių plovikliams taikomi kriterijai ir susiję vertinimo bei patikros reikalavimai;

                     (3)

                     keletas ES ekologinį ženklą suteikiančių nacionalinių kompetentingų įstaigų informavo Komisiją apie sunkumus įgyvendinant kai kuriuos tuose sprendimuose nustatytus kriterijus. Visų pirma pagal kriterijus reikalaujama, kad galutinio produkto sudėtyje nebūtų medžiagų, kai kuriuose ingredientuose esančių kaip priemaišos (pavyzdžiui, fosfatai), neatsižvelgiant į jų koncentraciją, tačiau šiuo metu pašalinti šių priemaišų techniškai neįmanoma;

                     (4)

                     2 konstatuojamojoje dalyje išvardytais sprendimais panaikinti ir pakeisti ankstesni tos pačios srities Komisijos sprendimai. Ankstesniuose sprendimuose buvo reikalaujama, kad priemaišos ir šalutiniai produktai atitiktų kriterijus tik jei jų koncentracija galutinio produkto sudėtyje yra 0,010 % masės arba didesnė. Komisija atliko vertinimą ir padarė išvadą, kad, remiantis ankstesniais sprendimais, reikėtų nustatyti, kad kiekvieno iš kriterijų, nustatytų 2 konstatuojamojoje dalyje išvardytuose sprendimuose, atitikčiai užtikrinti tiek šalutinių produktų, tiek priemaišų iš žaliavų minimali ribinė koncentracija galutinio produkto sudėtyje turi būti 0,010 % masės;

                     (5)

                     Sprendimu (ES) 2017/1217 panaikintas ir pakeistas Komisijos sprendimas 2011/383/ES (8) dėl produktų grupės „universalūs ir sanitarinės įrangos valikliai“. Sprendime (ES) 2017/1217 nustatytas 18 mėnesių pereinamasis laikotarpis, kad gamintojams, kurių produktams ES ekologinis ženklas suteiktas remiantis Sprendime 2011/383/ES nustatytais kriterijais, būtų palikta pakankamai laiko pritaikyti savo produktus prie Sprendime (ES) 2017/1217 nustatytų peržiūrėtų kriterijų. Šis pereinamasis laikotarpis baigiasi 2018 m. gruodžio 26 d. Keletas nacionalinių kompetentingų įstaigų informavo Komisiją, kad dėl didelio paraiškų atnaujinti sutartis, kuriomis suteikiamas ES ekologinis ženklas, skaičiaus tą pereinamąjį laikotarpį reikia pratęsti šešiais mėnesiais. Komisija atliko vertinimą ir patvirtino, kad pereinamąjį laikotarpį išimtinai šiuo atveju reikia pratęsti šešiais mėnesiais;

                     (6)

                     ir į Sprendimą (ES) 2017/1218, ir į Sprendimą (ES) 2017/1219 įtraukta pagal Reglamento (EB) Nr. 66/2010 6 straipsnio 7 dalį suteikta išimtis ε-ftalimido peroksiheksano rūgščiai (PAP) (kai ji klasifikuojama kaip pavojinga vandens aplinkai: ūmus pavojus, 1 kategorija (H400), arba pavojinga vandens aplinkai: lėtinis pavojus, 3 kategorija (H412)), kurios koncentracija ne didesnė kaip 0,6 g/kg skalbinių. Tos išimtys suteiktos todėl, kad buvo pripažinta, jog PAP plovikliuose, kuriems taikomi tie sprendimai, atlieka svarbią baliklio funkciją, ir todėl, kad skalbiant didelė jos dalis suskaidoma;

                     (7)

                     skalbiant PAP suskyla į ε-ftalimido heksano rūgštį (PAC). Ši medžiaga nėra peroksidinė, ji lengvai biologiškai skaidi ir nepavojinga aplinkai. Kadangi PAP greitai suskyla į PAC ir niekada nepatenka į išleidžiamą vandenį, apskaičiuojant produkto ribinį skiedimo tūrį tinkamiau naudoti PAC, o ne PAP skaidumo koeficientus. Panašus metodas jau buvo taikomas Sprendime (ES) 2017/1219: apskaičiuojant ribinį skiedimo tūrį vandenilio peroksidui, kuris skalbiant suyra į peroksiacto rūgštį, buvo taikomos atskiros taisyklės. Todėl Sprendimas (ES) 2017/1219 turėtų būti iš dalies pakeistas, kad apskaičiuojant PAP ribinį skiedimo tūrį būtų taikomos atskiros taisyklės, t. y. naudojamos PAC skaidumo vertės;

                     (8)

                     PAP daugiausia naudojamas kaip baliklis profesionaliam naudojimui skirtuose daugiakomponenčiuose skalbinių plovikliuose, o ne buitiniuose skalbinių plovikliuose. Todėl dabartinė PAP skirta išimtis Sprendime (ES) 2017/1218 nereikalinga ir turėtų būti išbraukta;

                     (9)

                     siekiant aiškumo, Sprendimo (ES) 2017/1218 priede 3 lentelė turėtų būti iš dalies pakeista, kad prie jos būtų pridėta skiltis, kurioje nurodyta medžiagos klasifikacija pagal Reglamentą (EB) Nr. 1272/2008;

                     (10)

                     todėl sprendimai (ES) 2017/1214, (ES) 2017/1215, (ES) 2017/1216, (ES) 2017/1217, (ES) 2017/1218 ir (ES) 2017/1219 turėtų būti atitinkamai iš dalies pakeisti;

                     (11)

                     šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,

               PRIĖMĖ ŠĮ SPRENDIMĄ:

            1 straipsnis
            Sprendimo (ES) 2017/1214 priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                           „(*)

                           „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“

            2 straipsnis
            Sprendimo (ES) 2017/1215 priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                           „(*)

                           „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“

            3 straipsnis
            Sprendimo (ES) 2017/1216 priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                           „(*)

                           „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“

            4 straipsnis
            Sprendimas (ES) 2017/1217 iš dalies keičiamas taip:

                        a)

                        7 straipsnio 3 dalis pakeičiama taip:

                           „3.   Pagal Sprendime 2011/383/ES nustatytus kriterijus suteiktos ES ekologinio ženklo licencijos gali būti naudojamos iki 2019 m. birželio 30 d.“;

                        b)

                        priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                                    „(*)

                                    „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“

            5 straipsnis
            Sprendimo (ES) 2017/1218 priedas iš dalies keičiamas taip:

                        a)

                        priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                                    „(*)

                                    „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“;

                        b)

                        5 kriterijaus („Draudžiamos ir ribojamos cheminės medžiagos“) b punkto ii papunkčio 3 lentelė („Cheminės medžiagos, kurioms taikoma išimtis“) pakeičiama šio sprendimo priede pateikta lentele.

            6 straipsnis
            Sprendimo (ES) 2017/1219 priedas iš dalies keičiamas taip:

                        a)

                        1 kriterijaus („Toksiškumas vandens organizmams“) paskutinė pastraipa pakeičiama taip:
                        „Kadangi kai kurios medžiagos skalbiant suskyla, atskiros taisyklės taikomos šioms medžiagoms:

                                    —

                                    vandenilio peroksidui (H2O2) – jis į RST skaičiavimus neįtraukiamas;

                                    —

                                    peroksiacto rūgščiai – ji į skaičiavimus įtraukiama kaip acto rūgštis;

                                    —

                                    ε-ftalimido peroksiheksano rūgščiai (PAP) – ji į skaičiavimus įtraukiama kaip ε-ftalimido heksano rūgštis (PAC).

                              Apskaičiuojant ε-ftalimido heksano rūgšties (PAC) RST[
                              lėtinis
                           ] naudojamos tokios vertės:

                                    SK(i) = 0,05,

                                    TKlėtinis(i) = 0,256 mg/l,

                                    aerobinis = R,

                                    anaerobinis = O.“;

                        b)

                        priedo skirsnio „Vertinimas ir patikra“ b punkto („Matavimo ribos“) 1 lentelėje žvaigždute pažymėta (*) pastaba pakeičiama taip:

                                    „(*)

                                    „Riba nenustatyta“ reiškia, kad taikoma visoms sudedamosioms medžiagoms, neatsižvelgiant į jų koncentraciją (analitinę aptikimo ribą), išskyrus šalutinius produktus ir priemaišas iš žaliavų, kurių masinė dalis galutinio produkto sudėtyje nesiekia 0,010 %.“

            7 straipsnis
            Šis sprendimas skirtas valstybėms narėms.

            Priimta Briuselyje 2019 m. kovo 13 d.

                  Komisijos vardu

               Karmenu VELLA

                  Komisijos narys

            (1)  OL L 27, 2010 1 30, p. 1.

            (2)  2017 m. birželio 23 d. Komisijos sprendimas (ES) 2017/1214 dėl ES ekologinio ženklo suteikimo rankomis plaunamų indų plovikliams kriterijų nustatymo (OL L 180, 2017 7 12, p. 1).

            (3)  2017 m. birželio 23 d. Komisijos sprendimas (ES) 2017/1215 dėl ES ekologinio ženklo suteikimo pramoninėse ir įstaigų indaplovėse naudojamiems plovikliams kriterijų nustatymo (OL L 180, 2017 7 12, p. 16).

            (4)  2017 m. birželio 23 d. Komisijos sprendimas (ES) 2017/1216 dėl ES ekologinio ženklo suteikimo indaplovėse naudojamiems plovikliams kriterijų nustatymo (OL L 180, 2017 7 12, p. 31).

            (5)  2017 m. birželio 23 d. Komisijos sprendimas (ES) 2017/1217 dėl ES ekologinio ženklo suteikimo kietųjų paviršių valymo produktams kriterijų nustatymo (OL L 180, 2017 7 12, p. 45).

            (6)  2017 m. birželio 23 d. Komisijos sprendimas (ES) 2017/1218 dėl ES ekologinio ženklo suteikimo skalbinių plovikliams kriterijų nustatymo (OL L 180, 2017 7 12, p. 63).

            (7)  2017 m. birželio 23 d. Komisijos sprendimas (ES) 2017/1219 dėl ES ekologinio ženklo suteikimo pramonėje ir įstaigose naudojamiems skalbinių plovikliams kriterijų nustatymo (OL L 180, 2017 7 12, p. 79).

            (8)  2011 m. birželio 28 d. Komisijos sprendimas 2011/383/ES dėl ekologinių kriterijų, kuriais remiantis universaliems ir sanitarinės įrangos valikliams suteikiamas ES ekologinis ženklas, nustatymo (OL L 169, 2011 6 29, p. 52).

            PRIEDAS

                        Medžiaga

                        Klasifikavimas pagal Reglamentą (EB) Nr. 1272/2008

                        Pavojingumo frazė

                        Paviršinio aktyvumo medžiagos

                        Pavojinga vandens aplinkai – ūmus pavojus, 1 kategorija

                        H400 Labai toksiška vandens organizmams

                        Pavojinga vandens aplinkai – lėtinis pavojus, 3 kategorija

                        H412 Kenksminga vandens organizmams, sukelia ilgalaikius pakitimus

                        Subtilizinas

                        Pavojinga vandens aplinkai – ūmus pavojus, 1 kategorija

                        H400 Labai toksiška vandens organizmams

                        Pavojinga vandens aplinkai – lėtinis pavojus, 2 kategorija

                        H411 Toksiška vandens organizmams, sukelia ilgalaikius pakitimus

                        Fermentai (1)

                        Odos jautrinimas, 1, 1A, 1B pavojingumo kategorijos

                        H317 Gali sukelti alerginę odos reakciją

                        Kvėpavimo takų jautrinimas, 1, 1A, 1B pavojingumo kategorijos

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        NTA kaip MGDA ir GLDA priemaiša (2)

                        Kancerogeniškumas, 2 pavojingumo kategorija

                        H351 Įtariama, kad sukelia vėžį

               (1)

                        (*2)

                        Įskaitant stabilizatorius ir kitas pagalbines medžiagas preparatuose.

               (2)

                        (*3)

                        Kai koncentracija žaliavose mažesnė kaip 0,2 %, jei bendra koncentracija galutiniame produkte mažesnė kaip 0,10 %.


title: 2019 m. kovo 12 d. Tarybos sprendimas (ES) 2019/477 dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolo, siekiant atsižvelgti į Bulgarijos Respublikos ir Rumunijos įstojimą į Europos Sąjungą, sudarymo

text:
25.3.2019

                  LT

                  Europos Sąjungos oficialusis leidinys

                  L 82/2

         TARYBOS SPRENDIMAS (ES) 2019/477
         2019 m. kovo 12 d.
         dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolo, siekiant atsižvelgti į Bulgarijos Respublikos ir Rumunijos įstojimą į Europos Sąjungą, sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 6 dalies a punkto i papunkčiu,
         atsižvelgdama į 2005 m. Stojimo aktą, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą (toliau – Protokolas), buvo pasirašytas Europos bendrijos bei jos valstybių narių vardu 2009 m. lapkričio 30 d. su sąlyga, kad jis bus sudarytas.

                     (2)

                     Pagal Protokolo 8 straipsnio 2 dalį jis buvo laikinai taikomas nuo 2007 m. sausio 1 d.

                     (3)

                     2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė.

                     (4)

                     Protokolas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Europos Sąjungos bei jos valstybių narių vardu patvirtinamas Europos ir Viduržemio jūros regiono šalių asociacijos susitarimo tarp Europos Bendrijų bei jų valstybių narių ir Jordanijos Hašimitų Karalystės protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą (2).

            2 straipsnis
            Tarybos pirmininkas Sąjungos vardu pateikia Protokolo 7 straipsnyje numatytus pranešimus (3) ir pateikia šį pranešimą Jordanijos Hašimitų Karalystei:

               „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė ir nuo tos datos naudojasi visomis Europos bendrijos teisėmis ir perima visas jos pareigas. Todėl nuorodos į „Europos bendriją“ arba „Bendriją“ Protokolo tekste atitinkamai skaitomos kaip nuorodos į „Europos Sąjungą“.“

            3 straipsnis
            Šis sprendimas įsigalioja jo priėmimo dieną.

            4 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Briuselyje 2019 m. kovo 12 d.

                  Tarybos vardu

                  Pirmininkas

               E.O. TEODOROVICI

            (1)  Pritarimas pareikštas 2011 m. sausio 18 d. (OL C 136E, 2012 5 11, p. 105).

            (2)  OL L 40, 2010 2 13, p. 64.

            (3)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. balandžio 1 d. Tarybos sprendimas (BUSP) 2019/539, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje

text:
2.4.2019

                  LT

                  Europos Sąjungos oficialusis leidinys

                  L 93/15

         TARYBOS SPRENDIMAS (BUSP) 2019/539
         2019 m. balandžio 1 d.
         kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2015 m. liepos 31 d. Taryba priėmė Sprendimą (BUSP) 2015/1333 (1) dėl ribojamųjų priemonių atsižvelgiant į padėtį Libijoje;

                     (2)

                     2018 m. rugsėjo 28 d. Taryba priėmė Sprendimą (BUSP) 2018/1465 (2);

                     (3)

                     atsižvelgdama į tebesitęsiantį nestabilumą ir padėties Libijoje sunkumą Taryba nusprendė, kad ribojamosios priemonės trijų asmenų atžvilgiu turėtų būti pratęstos dar šešių mėnesių laikotarpiui;

                     (4)

                     todėl Sprendimas (BUSP) 2015/1333 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2015/1333 17 straipsnio 3 ir 4 dalys pakeičiamos taip:

                  „3.   8 straipsnio 2 dalyje nurodytos priemonės II priedo 14, 15 ir 16 įrašų atžvilgiu taikomos iki 2019 m. spalio 2 d.

                  4.   9 straipsnio 2 dalyje nurodytos priemonės IV priedo 19, 20 ir 21 įrašų atžvilgiu taikomos iki 2019 m. spalio 2 d.“

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. balandžio 1 d.

                  Tarybos vardu

                  Pirmininkas

               G. CIAMBA

            (1)  2015 m. liepos 31 d. Tarybos sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje ir kuriuo panaikinamas Sprendimas 2011/137/BUSP (OL L 206, 2015 8 1, p. 34).

            (2)  2018 m. rugsėjo 28 d. Tarybos sprendimas (BUSP) 2018/1465, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje (OL L 245, 2018 10 1, p. 16).


title: 2019 m. gegužės 14 d. Tarybos sprendimas (ES) 2019/867 dėl pozicijos, kurios Europos Sąjungos vardu turi būti laikomasi Antarkties jūrų gyvųjų išteklių apsaugos komisijoje (CCAMLR), kuriuo panaikinamas 2014 m. birželio 24 d. sprendimas dėl pozicijos, kurios Sąjungos vardu turi būti laikomasi CCAMLR

text:
28.5.2019

                  LT

                  Europos Sąjungos oficialusis leidinys

                  L 140/72

         TARYBOS SPRENDIMAS (ES) 2019/867
         2019 m. gegužės 14 d.
         dėl pozicijos, kurios Europos Sąjungos vardu turi būti laikomasi Antarkties jūrų gyvųjų išteklių apsaugos komisijoje (CCAMLR), kuriuo panaikinamas 2014 m. birželio 24 d. sprendimas dėl pozicijos, kurios Sąjungos vardu turi būti laikomasi CCAMLR
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu 81/691/EEB (1) Sąjunga sudarė Antarkties jūrų gyvųjų išteklių apsaugos konvenciją (2) (CAMLR konvencija), kuri įsigaliojo 1982 m. balandžio 7 d. Konvencija įsteigta Antarkties jūrų gyvųjų išteklių apsaugos komisija (CCAMLR). Belgija, Ispanija, Prancūzija, Vokietija, Italija, Lenkija, Švedija ir Jungtinė Karalystė taip pat yra CAMLR konvencijos susitariančiosios šalys. Graikija, Nyderlandai ir Suomija yra CAMLR konvencijos susitariančiosios šalys, tačiau nėra CCAMLR narės;

                     (2)

                     remiantis CAMLR konvencijos IX straipsnio 1 dalimi, CCAMLR yra atsakinga už išsaugojimo priemonių, skirtų Antarkties jūrų gyviesiems ištekliams išsaugoti, įskaitant racionalų jų naudojimą, priėmimą savo metiniuose posėdžiuose. Tokios priemonės gali tapti privalomos Sąjungai;

                     (3)

                     Europos Parlamento ir Tarybos reglamente (ES) Nr. 1380/2013 (3) nustatyta, kad Sąjunga turi užtikrinti, kad žvejybos ir akvakultūros veikla ilguoju laikotarpiu būtų aplinkosauginiu požiūriu tvari ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat nustatyta, kad Sąjunga žuvininkystės valdymui turi taikyti atsargumo principą ir siekti užtikrinti, kad jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Be to, tame reglamente nustatyta, kad Sąjunga turi imtis patikimiausiomis turimomis mokslinėmis rekomendacijomis grindžiamų išteklių valdymo ir išsaugojimo priemonių, remti mokslinių žinių ir rekomendacijų plėtojimą, laipsniškai panaikinti žuvų išmetimo į jūrą praktiką ir skatinti taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kiek įmanoma ją sumažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams. Reglamente (ES) Nr. 1380/2013 taip pat pabrėžta, kad Sąjunga tų tikslų ir principų turi laikytis žuvininkystės išorės santykiuose;

                     (4)

                     kaip teigiama Sąjungos vyriausiojo įgaliotinio užsienio reikalams ir saugumo politikai ir Europos Komisijos bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“ ir Tarybos išvadose dėl to bendro komunikato, pagrindinis Sąjungos veiksmų tuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų veiksmingumas ir prireikus gerinamas jų valdymas;

                     (5)

                     Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europinė plastikų žiedinėje ekonomikoje strategija“ nurodytos konkrečios priemonės plastiko kiekiui ir jūros taršai mažinti, taip pat mažinti jūroje prarandamų ar paliekamų žvejybos įrankių kiekį;

                     (6)

                     tikslinga nustatyti poziciją, kurios Sąjungos vardu turi būti laikomasi CCAMLR posėdžiuose 2019–2023 m., nes CCAMLR priimtos išteklių išsaugojimo priemonės bus privalomos Sąjungai ir gali labai paveikti Sąjungos teisės aktų, būtent Tarybos reglamentų (EB) Nr. 1035/2001 (4), (EB) Nr. 600/2004 (5), (EB) Nr. 601/2004 (6), (EB) Nr. 1005/2008 (7) ir (EB) Nr. 1224/2009 (8) bei Europos Parlamento ir Tarybos reglamento (ES) 2017/2403 (9), turinį;

                     (7)

                     ta pozicija turėtų apimti pasidalinamajai Sąjungos kompetencijai priklausančius klausimus tik tokiu mastu, kiek jais daromas poveikis bendroms Sąjungos taisyklėms. Atsižvelgiant į Teisingumo Teismo sprendimą jungtinėse bylose C-626/15 ir C-659/16 (10), Sąjunga su savo valstybėmis narėmis turėtų remti tik saugomų jūros rajonų įsteigimą CCAMLR rajone. Šiuo sprendimu neturėtų būti daromas poveikis kompetencijos tarp Sąjungos ir jos valstybių narių pasidalinimui;

                     (8)

                     dabartinė pozicija, kurios Sąjungos vardu turi būti laikomasi CCAMLR posėdžiuose, yra nustatyta 2014 m. birželio 24 d. Tarybos sprendimu dėl pozicijos, kurios Sąjungos vardu turi būti laikomasi CCAMLR. Tą sprendimą tikslinga panaikinti ir pakeisti nauju sprendimu, kuris apimtų 2019–2023 m. laikotarpį;

                     (9)

                     atsižvelgiant į kintantį CAMLR konvencijos rajono žvejybos išteklių pobūdį ir dėl jo kylantį poreikį Sąjungos pozicijoje atsižvelgti į naujus pokyčius, įskaitant naują mokslinę ir kitą susijusią informaciją, pateiktą prieš CCAMLR posėdžius arba per juos, laikantis Europos Sąjungos sutarties 13 straipsnio 2 dalyje nustatyto lojalaus Sąjungos institucijų bendradarbiavimo principo, turėtų būti nustatytos 2019–2023 m. taikytinos kasmetinio Sąjungos pozicijos tikslinimo procedūros,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Antarkties jūrų gyvųjų išteklių apsaugos komisijos (CCAMLR) posėdžiuose, yra išdėstyta I priede. Ta pozicija apima pasidalinamajai Sąjungos kompetencijai priklausančius klausimus tik tokiu mastu, kiek jais daromas poveikis bendroms Sąjungos taisyklėms.

            2 straipsnis
            Pozicija, kurios Sąjungos vardu turi būti laikomasi CCAMLR posėdžiuose, kasmet tikslinama laikantis II priedo.

            3 straipsnis
            I priede nustatytą Sąjungos poziciją įvertina ir prireikus ne vėliau kaip iki 2024 m. metinio CCAMLR posėdžio patikslina Taryba, remdamasi Komisijos pasiūlymu.

            4 straipsnis
            2014 m. birželio 24 d. Tarybos sprendimas dėl pozicijos, kurios Europos Sąjungos vardu turi būti laikomasi Antarkties jūrų gyvųjų išteklių apsaugos komisijoje (CCAMLR), panaikinamas.

            5 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. gegužės 14 d.

                  Tarybos vardu

                  Pirmininkas

               P. DAEA

            (1)  1981 m. rugsėjo 4 d. Tarybos sprendimas 81/691/EEB dėl Konvencijos dėl Antarkties jūrų gyvųjų išteklių apsaugos sudarymo (OL L 252, 1981 9 5, p. 26).

            (2)  OL L 252, 1981 9 5, p. 27.

            (3)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

            (4)  2001 m. gegužės 22 d. Tarybos reglamentas (EB) Nr. 1035/2001, nustatantis Dissostichus spp. sugavimo dokumentavimo tvarką (OL L 145, 2001 5 31, p. 1).

            (5)  2004 m. kovo 22 d. Tarybos reglamentas (EB) Nr. 600/2004, nustatantis tam tikras žvejybos kontrolės priemones pagal Konvenciją dėl Antarkties jūrų gyvųjų išteklių apsaugos (OL L 97, 2004 4 1, p. 1).

            (6)  2004 m. kovo 22 d. Tarybos reglamentas (EB) Nr. 601/2004, nustatantis tam tikras žvejybos kontrolės priemones pagal Konvenciją dėl Antarkties jūrų gyvųjų išteklių apsaugos (OL L 97, 2004 4 1, p. 16).

            (7)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).

            (8)  2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).

            (9)  2017 m. gruodžio 12 d. Europos Parlamento ir Tarybos reglamentas (ES) 2017/2403 dėl tvaraus išorės žvejybos laivynų valdymo, kuriuo panaikinamas Tarybos reglamentas (EB) Nr. 1006/2008 (OL L 347, 2017 12 28, p. 81).

            (10)  ECLI:EU:C:2018:925.

            I PRIEDAS

               Pozicija, kurios Sąjungos vardu turi būti laikomasi Antarkties jūrų gyvųjų išteklių apsaugos komisijoje (CCAMLR)

            1.   PRINCIPAI
            Antarkties jūrų gyvųjų išteklių apsaugos komisijos kontekste Sąjunga:

                        a)

                        veikia vadovaudamasi Sąjungos tikslais ir principais, įgyvendinamais vykdant bendrą žuvininkystės politiką, visų pirma taikydama atsargumo principą ir orientuodamasi į Reglamento (ES) Nr. 1380/2013 2 straipsnio 2 dalyje išdėstytus tikslus, susijusius su didžiausiu galimu tausios žvejybos laimikiu, kad paskatintų ekosisteminio žuvininkystės valdymo metodo taikymą, kad būtų vengiama nepageidaujamos priegaudos ir siekiama kiek įmanoma ją sumažinti, kad laipsniškai būtų panaikinta laimikio išmetimo į jūrą praktika ir kuo labiau sumažintas žvejybos veiklos poveikis jūrų ekosistemoms ir jų buveinėms, taip pat skatindama ekonomiškai gyvybingą ir konkurencingą Sąjungos žuvininkystę, kad būtų užtikrinamas tinkamas nuo žvejybos veiklos priklausančių asmenų pragyvenimo lygis ir atsižvelgiama į vartotojų interesus;

                        b)

                        siekia, kad į CCAMLR priemonių rengimo etapą būtų tinkamai įtraukti suinteresuotieji subjektai, ir užtikrina, kad CCAMLR priimamos priemonės atitiktų CAMLR konvenciją;

                        c)

                        užtikrina, kad CCAMLR priimamos priemonės atitiktų tarptautinę teisę, visų pirma 1982 m. JT jūrų teisės konvencijos, 1995 m. JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo, 1993 m. Susitarimo dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių, taip pat Maisto ir žemės ūkio organizacijos 2009 m. Susitarimo dėl uosto valstybės priemonių nuostatas;

                        d)

                        skatina laikytis pozicijų, derančių su to paties rajono regioninių žvejybos valdymo organizacijų (RŽVO) priimtomis pozicijomis;

                        e)

                        siekia suderinamumo ir sinergijos su Sąjungos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina derėjimą su savo kitų sričių politika, visų pirma išorės santykių, aplinkos, užimtumo, prekybos, vystymosi, mokslinių tyrimų ir inovacijų politika;

                        f)

                        užtikrina, kad būtų laikomasi Sąjungos tarptautinių įsipareigojimų;

                        g)

                        laikosi 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto (1);

                        h)

                        siekia užtikrinti vienodas sąlygas Sąjungos laivynui CAMLR konvencijos rajone remiantis tais pačiais principais ir standartais, kokie taikomi pagal Sąjungos teisę, ir skatinti vienodą tų principų ir standartų įgyvendinimą;

                        i)

                        laikosi Tarybos išvadų (2) dėl Sąjungos vyriausiojo įgaliotinio užsienio reikalams ir saugumo politikai ir Europos Komisijos bendro komunikato „Tarptautinis vandenynų valdymas. Mūsų vandenynų darnaus valdymo darbotvarkė“ (3) ir skatina įgyvendinti priemones, kuriomis remiamas ir didinamas CCAMLR efektyvumas ir, kai aktualu, gerinamas jos valdymas bei veiksmingumas (visų pirma mokslo, reikalavimų laikymosi, skaidrumo ir sprendimų priėmimo srityse), taip prisidedant prie visų darnaus vandenynų valdymo aspektų;

                        j)

                        kartu su valstybėmis narėmis aktyviai remia saugomų jūrų teritorijų reprezentatyvaus tinklo sukūrimą Pietų vandenyne, be kita ko, Sąjungai ir jos valstybėms narėms teikiant CCAMLR konkrečius pasiūlymus dėl saugomų jūrų teritorijų;

                        k)

                        skatina RŽVO veiklos ir veiklos pagal regionines jūrų konvencijas koordinavimą ir, kai tikslinga, bendradarbiavimą su pasaulinėmis organizacijomis, jei taikytina, pagal jų įgaliojimus;

                        l)

                        skatina bendradarbiavimo ne tunų regioninėse žvejybos valdymo organizacijose mechanizmus, panašius į vadinamąjį Kobės procesą, susijusį su tunų RŽVO.

                  2.   GAIRĖS
            Kai tikslinga, Sąjunga stengiasi skatinti, kad CCAMLR priimtų šias priemones:

                        a)

                        CAMLR konvencijos rajone taikytinas žvejybos išteklių išsaugojimo ir valdymo priemones, pagrįstas patikimiausiomis turimomis mokslinėmis rekomendacijomis, įskaitant CCAMLR reguliuojamiems gyviesiems jūrų biologiniams ištekliams taikomus bendrus leidžiamus sužvejoti kiekius (BLSK) ir kvotas arba žvejybos pastangų reguliavimo priemones, kuriomis ne vėliau kaip 2020 m. būtų pasiektas arba išlaikytas didžiausią galimą tausios žvejybos laimikį užtikrinantis naudojimo lygis. Prireikus į tas išteklių išsaugojimo ir valdymo priemones įtraukiamos specialiosios peržvejojamiems ištekliams skirtos priemonės, siekiant žvejybos pastangas suderinti su turimomis žvejybos galimybėmis;

                        b)

                        priemones, padedančias CAMLR konvencijos rajone užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti, įskaitant NNN žvejybą vykdančių laivų sąrašo sudarymą, tolesnį keitimąsi informacija su RŽVO, kryžminių sąrašų sudarymą su kitomis RŽVO ir tikslinius kovos su jokiai valstybei nepriklausančiais laivais veiksmus;

                        c)

                        priemones, kuriomis siekiama sustiprinti žuvininkystės mokslinių duomenų rinkimą ir skatinti geresnį pramonės subjektų ir mokslininkų bendradarbiavimą;

                        d)

                        CAMLR konvencijos rajone taikytinas stebėsenos, kontrolės ir priežiūros priemones, kad būtų užtikrintas kontrolės veiksmingumas ir CCAMLR priimtų priemonių laikymasis, įskaitant sustiprintą CCAMLR valdomų išteklių perkrovimo veiklos kontrolę ir CCAMLR nototeninių dančių laimikio dokumentavimo sistemos peržiūrą, siekiant šalinti galimas prekybos tomis rūšimis spragas ir skatinti ryšius su kaimyninėmis RŽVO, kad taikant laimikio dokumentavimo sistemą būtų bendradarbiaujama su CCAMLR;

                        e)

                        priemones, skirtas kuo labiau sumažinti neigiamą žvejybos poveikį jūrų biologinei įvairovei ir jūrų ekosistemoms bei jų buveinėms, įskaitant priemones, kuriomis siekiama sumažinti jūros taršą ir užkirsti kelią plastiko išmetimui į jūrą bei sumažinti jūroje esančio plastiko poveikį jūrų biologinei įvairovei ir ekosistemoms, taip pat CAMLR konvencijos rajone taikytinas pažeidžiamų jūrų ekosistemų apsaugos priemones, atitinkančias Maisto ir žemės ūkio organizacijos (FAO) tarptautines giliavandenės žvejybos atvirojoje jūroje valdymo gaires, ir priemones, padėsiančias išvengti nepageidaujamos priegaudos (visų pirma pažeidžiamų jūrų gyvūnų rūšių) bei kiek įmanoma ją sumažinti ir laipsniškai panaikinti laimikio išmetimo į jūrą praktiką;

                        f)

                        priemones, kuriomis siekiama sumažinti paliktų, prarastų ar kitaip į vandenyną išmestų žvejybos įrankių poveikį ir sudaryti palankias sąlygas tokiems įrankiams identifikuoti ir ištraukti;

                        g)

                        priemones, kuriomis siekiama uždrausti žvejybą, kurios vienintelis tikslas – rinkti ryklių pelekus, ir reikalauti, kad visi iškraunami rykliai būtų su visais nepašalintais pelekais;

                        h)

                        kai tikslinga ir kiek tai leidžiama pagal atitinkamus steigiamuosius dokumentus, rekomendacijas, kuriomis būtų skatinama įgyvendinti Tarptautinės darbo organizacijos konvenciją dėl darbo žvejybos sektoriuje;

                        i)

                        kai tikslinga, bendrus požiūrius su kitomis RŽVO, visų pirma dalyvaujančiomis valdant žvejybą tame pačiame regione;

                        j)

                        papildomas technines priemones, grindžiamas CCAMLR pagalbinių organų ir darbo grupių rekomendacijomis;

                        k)

                        kartu su valstybėmis narėmis – sukurtų saugomas jūrų teritorijas, remiantis patikimiausiomis turimomis mokslinėmis rekomendacijomis, siekiant užtikrinti Antarkties jūrų gyvųjų išteklių išsaugojimą ir jūrų biologinę įvairovę, taip pat pažeidžiamų ekosistemų ir aplinkos savybių apsaugą.

               (1)  Dok. 7087/12 REV 1 ADD 1 COR 1.

               (2)  Dok. 7348/1/17 REV 1, 2017 03 24.

               (3)  Dok. JOIN(2016) 49 final, 2016 11 10.

            II PRIEDAS

               Kasmetinis pozicijos, kurios Sąjunga turi laikytis metiniame Antarkties jūrų gyvųjų išteklių apsaugos komisijos susirinkime, tikslinimas

            Prieš kiekvieną metinį CCAMLR susirinkimą, sušaukiamą sprendimams, turėsiantiems Sąjungai teisinę galią, priimti, imamasi veiksmų, būtinų siekiant, kad pozicijoje, kuri bus pareikšta Sąjungos vardu, būtų atsižvelgta į Komisijai pateiktą naujausią mokslinę ir kitą susijusią informaciją, laikantis I priede išdėstytų principų ir gairių.
            Šiuo tikslu ir remdamasi ta informacija Komisija, likus pakankamai laiko iki kiekvieno metinio CCAMLR susirinkimo, perduoda Tarybai rašytinį dokumentą, kuriame išdėstoma išsami informacija apie siūlomą Sąjungos pozicijos patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai.
            Jei CCAMLR susirinkimo metu neįmanoma susitarti, įskaitant vietoje, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.


title: 2018 m. gruodžio 19 d. Socialinės apsaugos sistemų koordinavimo administracinė komisija. Sprendimas Nr. F3 dėl Reglamento (EB) Nr. 883/2004 68 straipsnyje pateikto diferencinio priedo apskaičiavimo metodo aiškinimo (Tekstas svarbus EEE ir EB bei Šveicarijos susitarimui.)

text:
26.6.2019

               LT

               Europos Sąjungos oficialusis leidinys

               C 215/2

      SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA
      SPRENDIMAS Nr. F3
      2018 m. gruodžio 19 d.
      dėl Reglamento (EB) Nr. 883/2004 68 straipsnyje pateikto diferencinio priedo apskaičiavimo metodo aiškinimo
      (Tekstas svarbus EEE ir EB bei Šveicarijos susitarimui)
      (2019/C 215/02)
      SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
      atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnio a punktą, pagal kurį Administracinė komisija yra atsakinga už visų administravimo klausimų ir klausimų, susijusių su Reglamento (EB) Nr. 883/2004 ir 2009 m. rugsėjo 16 d. Europos Parlamento ir Tarybos reglamento (EB) Nr. 987/2009, nustatančio Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (2), nuostatų aiškinimu, nagrinėjimą,
      atsižvelgdama į Reglamento (EB) Nr. 883/2004 68 straipsnį,
      atsižvelgdama į Reglamento (EB) Nr. 987/2009 60 straipsnį,
      kadangi:

                  (1)

                  Reglamento (EB) Nr. 883/2004 68 straipsnio 2 dalyje nustatyta, kad, jeigu teisės į išmokas šeimai pagal daugiau kaip vienos valstybės narės teisės aktus sutampa, išmokos šeimai mokamos pagal tuos teisės aktus, kurie buvo pripažinti prioritetiniais pagal 1 dalies nuostatas. Pagal kitą, pirmajam prieštaraujantį, teisės aktą arba aktus priklausančių išmokų šeimai mokėjimas sustabdomas mokant tik pirmajame teisės akte numatyto dydžio išmoką, o už ją viršijančią sumą prireikus mokamas diferencinis priedas.

                  (2)

                  todėl, siekdama palengvinti vienodą Reglamento (EB) Nr. 883/2004 taikymą, Administracinė komisija pritaria, kad turėtų būti nustatyta vienoda šio straipsnio įgyvendinimo tvarka, susijusi su dviejuose arba daugiau atitinkamų teisės aktų numatytų sumų palyginimu ir diferencinio priedo, kurį prireikus turės mokėti atitinkama įstaiga, nustatymu;
                  laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,

            NUSPRENDĖ:

                  1.

                  Valstybės narės, kurios teisės aktai nebuvo pripažinti prioritetiniais pagal Reglamento (EB) Nr. 883/2004 68 straipsnio 1 dalį, įstaiga kiekvienam šeimos nariui tenkančią išmokų šeimai sumą, numatytą pagal teisės aktus, kurie buvo pripažinti prioritetiniais, palygina su išmokų šeimai suma, numatyta pagal jos administruojamus teisės aktus.

                  2.

                  Atlikusi šį palyginimą dėl kiekvieno šeimos nario, atitinkama įstaiga išmoka diferencinį priedą, lygų šių dviejų sumų skirtumui.

                  3.

                  Šis sprendimas skelbiamas Europos Sąjungos oficialiajame leidinyje. Jis įsigalioja dvidešimtą dieną po jo paskelbimo dienos.

               Administracinės komisijos pirmininkas

            Bernhard SPIEGEL

         (1)  OL L 166, 2004 4 30, p. 1.

         (2)  OL L 284, 2009 10 30, p. 1.